Verskeie SA’ners deur Interpol gesoekDylan Taljaard (26) word volgens Interpol se lys vir moord in Suid-Afrika gesoek. (Foto: Verskaf) Die internasionale polisiëringsorganisasie Interpol het sy lys van gesoekte misdadigers bygewerk met sewe Suid-Afrikaners daarop wat internasionaal gesoek word. ŉ Rooi kennisgewing is ŉ versoek aan wetstoepassingsowerhede wêreldwyd om iemand op te spoor en voorlopig in hegtenis te neem, hangende onder meer uitlewering aan die land waar die persoon gesoek word. Die gesoekte persone is voortvlugtig in die land wat die versoek aan Interpol rig en lidlande gebruik hul eie wetgewing om te besluit of iemand aangekeer moet word. Dylan Dean Taljaard (26) verskyn steeds op die Interpol-lys. Taljaard word gesoek in verband met die moord op Shannon Lee Roberts (18). Haar liggaam is in November 2014 by die Doonside-strand by Amanzimtoti in KwaZulu-Natal gevind nadat sy Taljaard glo kort tevore daar ontmoet het. ŉ Lasbrief vir sy inhegtenisneming is luidens berigte 18 maande later uitgereik. Interpol se lys verwys onder meer na ŉ kenmerkende tatoeëermerk op Taljaard se bors wat lui “Pain is just”. Die enigste Suid-Afrikaanse vrou op die lys is Florence Mailos Ndiaye wat op versoek van wetstoepassingsowerhede in Brasilië gesoek word. Ndiaye word verbind met ŉ ondersoek na internasionale dwelmsmokkelary. Ook op die lys is William Zukile Tsotsa (38) wat deur Namibië gesoek word vir die beweerde diefstal van ŉ voertuig en ontsnapping uit aanhouding. Kishor Naidoo (51) word deur die Suid-Afrikaanse owerhede gesoek in verband met poging tot moord, sameswering om moord te pleeg, die besit van ongelisensieerde vuurwapens en geldwassery. Mbuso Ncaza Nkosi (38) word op versoek van eSwatini (Swaziland) op aanklag van moord gesoek. Die owerhede in eSwatini is ook op soek na Wilson Dan Nkosi, ŉ 71-jarige Suid-Afrikaner, en Bhekumusa Mawillis Shiba, ŉ 43-jarige Suid-Afrikaner, wat albei ingevolge oortredings van die land se Wet op Wild gesoek word.